游護聖寺分韻得共字
作者：李流謙
朝代：宋

paragraphs: 散員繩檢寬，暇日得放縱。
天明風發屋，飛蓋怯掀弄。
朋簪諾已宿，駕言盍不勇。
幽禪遠城郭，伉壯塔廟涌。
華鯨三擊罷，僧衆肅如拱。
香秔撩鼻觀，饞沫出流湩。
三生石上歌，浩劫幾丘冢。
失脚今悔深，彈指昔緣重。
聯裾玉連環，談端豁煩壅。
草木自臭味，雨露元一壠。
摩挲老瓦盆，此酌宜數共。
已無繫日繩，但有思家夢。